Minister besoek familie van vermoorde brigadierGenl. Bheki Cele, minister van polisie (Foto: ANA) Bheki Cele, die minster van polisie, en ŉ polisie-afvaardiging het Donderdag die familie besoek van die senior bestuurder van die Gautengse polisie wat Woensdagaand by sy huis in Protea-Suid in Soweto doodgeskiet is. Maroela Media het vroeër berig die hoë offisier is tussen 18:30 en 19:00 geskiet toe hy by sy huis opgedaag het. ŉ Onbekende aantal aanvallers het hom oorval, geskiet en op die vlug geslaan. Die slagoffer is na ŉ nabygeleë hospitaal gehaas waar hy by sy aankoms dood verklaar is. Die motief vir die aanval is nog onbekend en word ondersoek. Niemand is nog in verband met die moord in hegtenis geneem nie. Brig. Vishnu Naidoo, nasionale polisiewoordvoerder, het die slagoffer as brig. Malefetsane Jonas Mofokeng, stasiebevelvoerder van die Meadowlands-polisie, geïdentifiseer. Volgens Naidoo het Cele, genl. Khehla John Sitole, nasionale polisiekommissaris, lt.genl. Yolisa Matakata, hoof van die Valke, en die topbestuur van die polisie Mofokeng se familie besoek om hul meegevoel te betuig. Mofokeng het teen die tyd van sy dood 37 jaar diens in die polisiediens gehad. Sitole het opdrag gegee dat ŉ taakspan met ervare speurders saam met beamptes van die Valke saamgestel word om die oortreders op te spoor. “Niemand kan een van ons lede vermoor en by die huis slaap nie,” het Cele tydens sy besoek gesê. “Vir ons as polisie is dit nou belangrik om uit te vind wat en hoekom dit gebeur het en antwoorde aan sy familie te verskaf.” Cele het ŉ beroep op lede van die publiek gedoen om met inligting na vore te kom wat die polisie in hul ondersoek kan bystaan. Bel Stop Misdaad by 08600 10111.